Document ID: 32008D0392

KOMMISSIONENS BESLUTNING
af 30. april 2008
om gennemførelse af Rådets direktiv 2006/88/EF for så vidt angår en internetbaseret informationsside for at gøre oplysninger om akvakulturvirksomheder og autoriserede forarbejdningsvirksomheder elektronisk tilgængelige
(meddelt under nummer K(2008) 1656)
(EØS-relevant tekst)
(2008/392/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1), særlig artikel 59, stk. 2, og
ud fra følgende betragtninger:
(1)
I direktiv 2006/88/EF er der fastsat dyresundhedsbetingelser for markedsføring, import og transit af akvakulturdyr og produkter deraf og forebyggende minimumsforanstaltninger, der tager sigte på at øge opmærksomheden og beredskabet angående vanddyrssygdomme hos de kompetente myndigheder, lederne af akvakulturvirksomheder og andre med relation til branchen.
(2)
For bedre at forebygge forekomsten og spredningen af de sygdomme, der er opført i bilag IV til direktiv 2006/88/EF, bør medlemsstaterne gøre oplysninger om akvakulturvirksomheder og autoriserede forarbejdningsvirksomheder, navnlig oplysninger om, hvilke arter der holdes, og deres sundhedsstatus, elektronisk tilgængelige.
(3)
Oplysningerne er for øjeblikket offentligt tilgængelige i de registre, som medlemsstaterne fører i henhold til artikel 6 i direktiv 2006/88/EF.
(4)
For at lette informationssystemernes interoperabilitet og anvendelsen af elektroniske procedurer på tværs af medlemsstaterne og sikre gennemsigtigheden og forståelsen er det vigtigt, at oplysninger om akvakulturvirksomheder og autoriserede forarbejdningsvirksomheder præsenteres på en ensartet måde i hele Fællesskabet. En internetbaseret informationsside er teknisk set den bedst gennemførlige løsning, da den sikrer nem adgang til sådanne oplysninger og ikke involverer for mange ressourcer. Der bør derfor udarbejdes et standardlayout til den internetbaserede informationsside.
(5)
I bilag II til direktiv 2006/88/EF fastlægges de oplysninger, der kræves i registret over akvakulturvirksomheder og autoriserede forarbejdningsvirksomheder. Da målet med den internetbaserede informationsside er at fremme interoperabiliteten mellem de relevante oplysninger, der er opført i registrene over akvakulturvirksomheder, som er oprettet af medlemsstaterne, skal webstedet ikke nødvendigvis indeholde alle disse oplysninger. Det bør dog indeholde alle de oplysninger, som er relevante for at påvise eventuelle handelsrestriktioner, der skyldes forskellig sundhedsstatus.
(6)
I henhold til direktiv 2006/88/EF kan medlemsstaterne uanset det autorisationskrav, som er fastsat i direktivet, kun kræve, at den kompetente myndighed registrerer andre anlæg end akvakulturvirksomheder, hvor der holdes vanddyr uden markedsføring for øje, lystfiskesøer (put and take-fiskeri) og akvakulturvirksomheder, der leverer til lokale forbrugere.
(7)
Den risiko, som anlæg, lystfiskesøer og akvakulturvirksomheder, der uanset artikel 4, stk. 1, i direktiv 2006/88/EF er registreret af den kompetente myndighed, udgør med hensyn til spredning af vanddyrssygdomme, varierer alt efter deres art, karakteristika og beliggenhed. Medlemsstaterne bør derfor beslutte, i hvilket omfang oplysninger om disse anlæg, lystfiskesøer og akvakulturvirksomheder bør medtages på den internetbaserede informationsside.
(8)
Da medlemsstaterne bør gives tilstrækkelig tid til at færdiggøre den internetbaserede informationsside med de relevante oplysninger om akvakulturvirksomheder og autoriserede forarbejdningsvirksomheder, bør det fastsættes, at disse oplysninger først skal være tilgængelige pr. 31. juli 2009.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Emne og anvendelsesområde
1. Ved denne beslutning fastsættes der bestemmelser om en internetbaseret informationsside, der skal oprettes af medlemsstaterne for at gøre oplysninger om akvakulturvirksomheder og autoriserede forarbejdningsvirksomheder elektronisk tilgængelige i overensstemmelse med artikel 59 i direktiv 2006/88/EF.
2. Denne beslutning finder tilsvarende anvendelse på anlæg, lystfiskesøer og akvakulturvirksomheder, der uanset artikel 4, stk. 1, i direktiv 2006/88/EF er registreret af den kompetente myndighed i overensstemmelse med artikel 4, stk. 4, i nævnte direktiv, jf. dog artikel 2, stk. 1, andet afsnit, i denne beslutning.
Artikel 2
Den internetbaserede informationsside
1. Medlemsstaterne opretter en internetbaseret informationsside (i det følgende benævnt »den internetbaserede informationsside«) for at gøre oplysninger om akvakulturbrug og områder med opdræt af bløddyr i forbindelse med akvakulturvirksomheder og autoriserede forarbejdningsvirksomheder, der er autoriseret i overensstemmelse med artikel 4 i direktiv 2006/88/EF, tilgængelige.
Medlemsstaterne afgør fra sag til sag, hvilke anlæg, lystfiskesøer og akvakulturvirksomheder, jf. artikel 1, stk. 2, der skal opføres på den internetbaserede informationsside, idet der tages hensyn til risikoen for spredning af vanddyrssygdomme som følge af driften af sådanne anlæg, lystfiskesøer og virksomheder på grundlag af deres art, karakteristika og beliggenhed.
2. Den internetbaserede informationsside skal udformes af medlemsstaterne i overensstemmelse med de standardskemaer, der er fastlagt i følgende bilag:
a)
Bilag I for akvakulturvirksomheder, hvor der holdes fisk
b)
Bilag II for akvakulturvirksomheder, hvor der holdes bløddyr
c)
Bilag III for akvakulturvirksomheder, hvor der holdes krebsdyr
d)
Bilag IV for autoriserede forarbejdningsvirksomheder, hvor der slagtes akvakulturdyr som led i sygdomsbekæmpelse, jf. artikel 4, stk. 2, i direktiv 2006/88/EF.
3. Medlemsstaterne ajourfører den internetbaserede informationsside, således at den er i overensstemmelse med oplysningerne i det register, der føres i henhold til artikel 6 i direktiv 2006/88/EF.
Ændringer af sundhedsstatus skal indføres i den internetbaserede informationsside, så snart den registrerede sundhedsstatus har ændret sig.
4. Medlemsstaterne meddeler Kommissionen internetadressen for den internetbaserede informationsside.
Artikel 3
Anvendelsesdato
Denne beslutning anvendes fra den 1. august 2008.
De oplysninger, der er omhandlet i artikel 2, stk. 2, og i bilag I-IV, skal dog foreligge på den internetbaserede informationsside senest den 31. juli 2009.
Artikel 4
Adressater
Denne beslutning er rettet til medlemsstaterne.
Udfærdiget i Bruxelles, den 30. april 2008.

Labels: 12
0
17
6